BRATISLAVA. Ranný výjazd hasičov do bratislavskej Karlovej Vsi sa skončil šťastne.
Hasičov privolali dnes okolo siedmej hodiny ráno na Adámiho ulici k požiaru bytu na ôsmom poschodí a na miesto dorazilo 12 hasičov s tromi hasičskými autami.
Hasiči však zistili, že našťastie nehorí celý byt, len jedlo na sporáku. Požiar pomohli uhasiť, išlo však len o malý zásah, informovali o tom z operačného strediska Krajského riaditeľstva Hasičského a záchranného zboru (HaZZ) v Bratislave.
Bratislavskí hasiči zasahovali tiež v utorok 7. mája, kedy im o jednej hodine popoludní nahlásili požiar osobného auta na Toryskej ulici.
Na miesto vyrazilo šesť hasičov v jednom hasičskom aute. Hasiči urobili všetky protipožiarne opatrenia, odpojili autobatériu a pomocou termokamery skontrolovali motor a interiér auta.